पाएं अपने शहर की ताज़ा ख़बरें और फ्री ई-पेपरडाउनलोड करें
जिला अस्पताल के मेल मेडिकल वार्ड में भर्ती बरखेड़ा गांव के पंचायत सचिव पुरुषोत्तम कारपेंटर की मौत हो गई। मृतक के भानेज व अटेंडर नीरज कारपेंटर की माने तो मामा पुरुषोत्तम को 17 मार्च को कोरोना वैक्सीन का दूसरा डोज लगा था। पिछले सप्ताह उनकी तबियत बिगड़ी और जिला अस्पताल में भर्ती कराया था, जहां कोविड टेस्ट निगेटिव आने पर मेल मेडिकल वार्ड में भर्ती कराया गया था। भर्ती करते समय उनका ऑक्सीजन लेवल 65 था। जाे मंगलवार तक 85 तक पहुंच गया था।
बुधवार सुबह एकाएक 30 से नीचे जाने पर नीरज ने स्टाफ नर्स से लेकर अफसरों से चर्चा की, लेकिन मौजूद कर्मचारी ने नंबर आने पर ऑक्सीजन सिलेंडर देने की बात कही। इस बीच पास के मरीज का सिलेंडर लेकर लगाया, लेकिन दोपहर 12 बजे उनकी मौत हो गई। यह वह कहानी है, जो नीरज ने भास्कर को बताई है।
बुधवार को जिला अस्पताल में 3 कोरोना के मरीजों की भी मौतें हुई है। नपा ने तीनों शवों का कोविड प्रोटोकाल के तहत अंतिम संस्कार किया है। कोविड शाखा को बुधवार को 990 सैंपल की जांच रिपोर्ट मिली है। इनमें से 180 में संक्रमण की पुष्टि हुई है, जबकि 5 मरीजों को स्वस्थ होने पर अस्पताल से छुट्टी दे दी गई। 757 नए संभावित मरीजों के सैंपल लेकर जांच के लिए भेजे हैं। अब जिले में कोरोना संक्रमित सक्रिय मरीजों की संख्या 1095 हो गई है। कोरोनाकाल में जिले भर में 6 हजार 798 मरीजों में संक्रमण की पुष्टि हो चुकी है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn